F'sentejn u nofs tħawlu madwar 50,000 siġra u arbuxelli Waqt żjara f'Tas-Salib fir-Rabat, il-Ministru għat-Trasport, l-Infrastruttura u l-Proġetti Kapitali Ian Borg ħabbar li f'sentejn u nofs Infrastructure Malta ħawwlet aktar minn 50,000 siġra madwar pajjiżna. Il-Ministru Ian Borg ikkumenta kif fl-ewwel kwart tas-sena 2021, l-aġenzija ħawwlet mal-10,000 siġra – li diġà jqarreb sew it-total ta' 11,000 siġra ġdida li l-aġenzija ħawwlet fl-2020 – fi 93 post differenti f'36 lokalità madwar Malta. Dan ifisser li matul is-sena l-oħra Infrastructure Malta ħawwlet medja ta' 30 siġra ġdida kuljum. "Ninsabu kommessi li nwettqu dak li konna wegħidna bħala parti minn inizjattiva għall-ambjent aħjar fis-sajf tal-2019. Fil-fatt, fil-ġnub ta' din it-triq rurali, Infrastructure Malta, b'investiment ta' madwar €50,000 li jinkludu wkoll it-tqegħid ta' ħamrija f'partijiet li qabel kienu biż-żrar, qed tħawwel 220 siġra taċ-ċipress li diġà huma mkabbrin. Kull waħda fiha bejn żewġ metri u żewġ metri u nofs. Il-viżjoni ta' dan il-gvern hi waħda favur infrastruttura mħaddra b'mod sostenibbli. Huwa tajjeb iżda li nsemmu ukoll li b'xorti ħażina, matul l-2020 reġa' kien hemm diversi każi fejn siġar li tħawlu minn Infrastructure Malta sfaw fil-mira tas-serq jew vandaliżmu. B'kollox, is-sena li għaddiet insterqu mall-1,000 siġra minn 14-il post fi 12-il lokalità differenti. B'hekk rajna li jiġu nstallati camerastas-sigurtà sabiex dawn l-inċidenti jiġu evitati," qal il-Ministru Borg. Bħalma tagħmel f'kull proġett simili, l-aġenzija Infrastructure Malta kkuntrattat ukoll is-servizzi meħtieġa biex tibqa' ssaqqi u tieħu ħsieb dawn is-siġar għal diversi snin, sakemm jaqbdu sew fl-ambjent il-ġdid tagħhom. Jekk ikun hemm xi siġar ġodda li jmutu jew issirilhom xi ħsara, dawn tibdilhom permezz tal-istess programm ta' ħarsien u manutenzjoni. Bl-ammont ta' siġar li se tkun ħawwlet sa tmiem dan ix-xahar, minn meta nediet il-programm nazzjonali ta' tħawwil ta' siġar s'issa, l-aġenzija se tkun żiedet mat-30,000 siġra fil-ġnub tat-toroq u f'siti oħrajn urbani u rurali f'Malta. Barra minn hekk, madwar dawn is-siġar tħawlu wkoll mal-20,000 arbuxell, li wħud minnhom jistgħu eventwalment anke jiġu kkurati biex jikbru f'siġar.